  Наталья Тетерина Туннэ, 26-тӥ тулыспалэ, Александр Бречалов Атыкай музъемез утисьёслэн нуналзылы сӥзем кун пумиськон ортчытӥз. Элькун тӧролэн резиденцияз Быдӟым Атыкай ожысь ветеранъёс, интыысь ожъёсы пыриськемъёс, военно-патриотической огазеяськонъёслэн кивалтӥсьёссы, эрикрадэз утисьёс но кадетъёс люкаськизы. Улосвыллэн кивалтӥсез пусйиз, тӧрлыклэн одӥгез валтӥсь ужпумез — пиналъёслы но егитъёслы вордскем музъемез гажанэз пыӵатон. Соин ик матысь дыре та ӧръя вань ӵектосъёсты огазеясь учкет (концепция) кылдытозы. Коньдон висъянэн шугъяськонъёс вань ке но, ми шедьтом луонлык асьме клубъёсмылэсь материально-технической базазэс юнматыны, егитъёсын герӟаськем мукет ужпумъёсты быдэстыны Александр Бречалов, Удмуртилэн тӧроезПраздник понна Александр Бречалов ожысь ветеранъёслы синпель часъёс кузьмаз, офицеръёслы — удостоверениос но Удмуртиысь эрикрадэз утись ёзэсъёсын дано ужасьёслэсь пусъёссэс сётӥз. Россиысь МЧС-лэн элькунъя валтӥсь управлениысьтыз куать ужасьёс Ижкарысь Удмуртской урамын 261 номеро юртлэн люкетэзлэсь куашкам бервылзэ утялтонын умой ужамзы понна медальёсын но гадь вылын нуллон пусъёсын данъямын. Озьы ик кӧня ке адямилы элькунысь тазалыкез утён удысын дано ужась ним сётӥзы. Со сяна, пумиськонын кылзэс веразы Быдӟым Атыкай ожысь ветеран Александр Пронин, Юстицияя огъяросси кун университетлэн Ижкарысь институтысьтыз дышетӥсь Олег Большаков, Чечняын ортчем ожгар ужрадъёсысь ветеран, Сочиысь Паралими шудонъёслэн азвесь призёрез Владимир Каманцев, Ижкарысь монтажной техникумысь кадетъёслэн группаоссылэн кивалтӥсез Андрей Крашенинников, Удмуртиысь кадетъёслэн корпуссылэн курсантэз Егор Баев. Тегъёс: Ижкар Удмуртия Мерлык БыдӟымАтыкайож АлександрБречалов  